परिवार पाल्न जागिरबाट गाह्रो भएकाले २०६१ सालमा घरनजिकै सानो गोठ बनाएर २५ हजारमा एउटा भैंसी किनें। यहींबाट भैंसीपालन व्यवसाय सुरु गरेको हुँ। त्यो २५ हजार ब्याजमा ऋण लिएर लगानी गरेको थिएँ। केही महिनापछि त्यो भैंसी हरायो। चार दिनसम्म खोज्दा पनि भेटिएन। हराएको भैंसी खोज्ने क्रममा डुल्दै जाँदा उधारोमा ३५ हजारमा एउटा भैंसी फेला पारें। त्यो भैंसी लिएर घर फर्कंदा हराएको भैंसी पनि भेटियो। दुईटा भैंसीको दूध बेच्दा ग्राहक पनि बढे। त्यसपछि अर्को भैंसी थपें। सातवटा पुग्दासम्म एक्लैले स्याहारसुसार गरें।
